Konzervatívci – Kresťanská únia

**Konzervatívci – Kresťanská únia** (skratka **Konzervatívci**, v rokoch 20192026 **Kresťanská únia**, skratka **KÚ**, v rokoch 19982019 **Nezávislé fórum**, skratka **NF**) je slovenská pravicová konzervatívna politická strana. Predsedom strany je od novembra 2024 Milan Krajniak. Strana vznikla v auguste 1998, v súčasnej podobe funguje od februára 2019, kedy ju prevzali odídenci zo strán KDH a OĽaNO. V súčasnosti má strana jedného poslanca NR SR. 

Vo voľbách do Národnej rady Slovenskej republiky v roku 2023 kandidovala v koalícii so stranami OĽANO A PRIATELIA a ZA ĽUDÍ. Do parlamentu sa dostali dvaja jej kandidáti – Anna Záborská a Richard Vašečka.

## Vznik a história
### Nezávislé fórum
Nezávislé fórum bolo na ministerstve vnútra zaregistrované 27. augusta 1998 a jediným predsedom strany počas jej pôsobenia bol Tomáš Černý. Cieľom strany bolo hlavne pomôcť nezávislým kandidátom kandidovať v komunálnych voľbách. Aktívna bola v Bratislave, kde boli viacerí jej kandidáti zvolení do miestnych zastupiteľstiev a do mestského zastupiteľstva. Výraznou predstaviteľkou tejto strany bola bývalá riaditeľka Slovenskej obchodnej inšpekcie a aktivistka v ochrane spotrebiteľov Marta Černá. 

Strana sa nezúčastňovala parlamentných volieb.      

### Kresťanská únia
#### Transformácia NF na KÚ, voľby do EP 2019 a NR SR 2020
8. februára 2019 bola strana premenovaná, keď sa 7. januára 2019 zmenil štatutár a sídlo tejto strany a 8. februára 2019 došlo k premenovaniu na súčasný názov *Kresťanská únia*. Týmto pretvorením tohto subjektu došlo de facto ku vzniku novej strany, de iure však nie. Tento krok ako „trieštenie kresťanských síl a presadzovanie osobných ambícií Záborskej" kritizoval predseda KDH Alojz Hlina. Tým, že zakladatelia prebrali už existujúcu stranu, sa vyhli zbieraniu 10 000 podpisov potrebných na registráciu novej politickej strany. 

Vo voľbách do Európskeho parlamentu v máji 2019 kandidovali dvaja vtedajší europoslanci, líderkou kandidátky bola Anna Záborská, z druhého miesta kandidoval Branislav Škripek. Strana chcela v Európskom parlamente obhajovať ľudskú dôstojnosť, zamerať sa na rodinu, obhajovať slobodu vierovyznania a zamerať sa na bezpečnosť. Kresťanská únia získala 3,85 % hlasov a nezískala žiaden mandát. 

Po voľbách sa diskutovalo o potrebe spájania kresťanských politických síl s KDH či KDŽP. Nakoniec ku spájaniu na jeseň 2019 nedošlo, keďže predseda Alojz Hlina ponúkol Kresťanskej únii len 2 miesta na kandidátke KDH. KÚ sa naopak zblížila s hnutím OĽANO, ktorého líder Igor Matovič spočiatku odídencov zo svojej strany, Branislava Škripeka a Richarda Vašečku, kritizoval a oni jeho tiež. Na kandidátnej listine OĽANO v parlamentných voľbách získala KÚ niekoľko miest, pričom samotná Záborská kandidovala zo 4. miesta. Rovnako to s OĽANO urobili strany NOVA a Zmena zdola, aby sa tak vyhli zvýšenej klauzule pre volebné koalície.

OĽANO spolu s KÚ ponúklo predvolebný postup aj KDH, ktorému ponúklo polovicu miest na kandidátke a po voľbách vlastný poslanecký klub. KDH túto ponuku odmietlo.

#### Volebné obdobie 20202023
V parlamentných voľbách vo februári 2020 sa kandidátka strany OĽANO-NOVA-KÚ-ZZ stala víťazom parlamentných volieb, keď získala 25,02 % hlasov. Na kandidátke bolo za poslancov zvolených 5 členov Kresťanskej únie.

## Politické postoje
Kresťanská únia zastáva konzervatívne a pravicové postoje, založené na židovsko-kresťanskej tradícii. Uznáva autoritu prirodzeného práva, vrátane ochrany života od počatia po prirodzenú smrť, dôstojnosti a slobody každého človeka a slobody svedomia, úcty k rodine založenej na manželstve medzi ženou a mužom a výchove detí, národných spoločenstiev a primknutosti ľudí k svojej vlasti, rešpektovania súkromného vlastníctva, rešpektu k ľudskej dôstojnosti, kultúre, viere a ochrany životného prostredia.

Ekonomicky je KÚ pravicová strana, ktorá vo svojom ekonomickom programe z januára 2025, "Plán pre 7 bohatých rokov", presadzuje priority vrátane zoštíhlenia vlády na 10 ministerstiev, vyrovnaný štátny rozpočet, zníženie daní  či podporu rodín a manželov.

Anna Záborská počas volebného obdobia 20202023 opakovane neúspešne predkladala zákon na úpravu pravidiel pri interrupciách. KÚ sa vymedzuje voči niektorým zdravotným vyšetreniam, ako vyšetrenie spermií, a je striktne proti umelým oplodneniam a proti schváleniu používania potratovej pilulky na Slovensku.

KÚ odmieta registrované partnerstvá či manželstvá pre homosexuálov a tiež presadzuje znemožnenie tranzícií transrodovým osobám. 

Na európskej úrovni je Kresťanská únia členom Európskeho kresťanského politického hnutia (ECPM), ktoré je súčasťou frakcie Európski konzervatívci a reformisti (ECR). Strana jednoznačne podporuje obrannú zmluvu s USA, poslanci KÚ hlasovali za jej ratifikáciu.

Členovia KÚ v minulosti ešte pred vznikom KÚ podporili zákony ako trest odňatia slobody na 5 až 12 rokov pre ženy, ktoré podstúpia umelé oplodnenie, ktorý však neprešiel. Poslanec strany Richard Vašečka sa vo svojich prejavoch v minulosti vyjadroval proti masturbácii, antikoncepcii, tvrdil, že pohlavný styk má byť len medzi manželmi a ejakulácia má byť vždy do pošvy, inak je údajne traumatizujúca. Za svoje vyjadrenia si Anna Záborská od Inštitútu ľudských práv vyslúžila anticenu Homofób roka 2019, keď homosexuálov nepriamo nazvala „nepriateľmi."

## Volebné výsledky
### Voľby do Národnej rady SR
Výsledky volieb do Národnej rady SR, v ktorých sa zúčastnila strana Kresťanská únia.

* Ako koalícia so stranami OĽANO A PRIATELIA a ZA ĽUDÍ. Kresťanská únia získala 2 poslanecké mandáty.

### Voľby do Európskeho parlamentu
Výsledky volieb do Európskeho parlamentu, v ktorých sa zúčastnila strana KÚ:

### Komunálne voľby

*V tabuľke sú zahrnuté iba počty kandidátov výhradne za NF/KÚ.*

### Mapy volebných výsledkov

Slovensko voľby do NR SR 2023 okresy OĽANO-KÚ-ZA ĽUDÍ.png|Volebné výsledky vo voľbách do NR SR 2023 (ako koalícia s OĽANO a ZA ĽUDÍ)


## Politici KÚ (NF)

### Predsedovia strany
* Tomáš Černý (20012019)
* Peter Cák (2019)
* Anna Záborská (20192024)
* Milan Krajniak (2024súčasnosť)

### Iní politici KÚ
* Richard Vašečka
* Branislav Škripek
* Ján Szőllős
* Katarína Hatráková
* Radovan Marcinčin

## Referencie

## Externé odkazy
* Oficiálna stránka
* Kresťanská únia v registri strán MV SR 


Kategória:Politické strany na Slovensku – funkčné
Kategória:Organizácie založené v 2019
Kategória:Kresťanskodemokratické strany
Kategória:Konzervatívne strany